**Killaloe** (irsk: *Cill Dalua*, som betyr «kirken i Dalua») er en landsby i den østlige delen av grevskapet Clare i den midtvestlige delen av Irland. Landsbyen ligger på den vestlige enden av innsjøen Lough Derg, men bebyggelsen sprer seg over på begge sider av elven Shannon. Delen som ligger i grevskapet Tipperary kalles Ballina og er forbundet med nabobyen med Killaloebroen. Området rundt Killaloe er et populært sted for fotturer. I henhold til folketellingen av 2016 har landsbyen en befolkning på 1 484 innbyggere.

Valgkretsen Killaloe er ett av seks slike områder i grevskapet Clare og sender fire medlemmer til Clare County Council. Bispedømmet Killaloe er det nest største i Irland, bestående av størstedelen av Clare, en stor del av Tipperary og deler av grevskapene Offaly, Laois og Limerick. Slik den irske evangeliske kirken (Church of Ireland) er delt inn er bispedømmet nå del av det forente bispedømme av Limerick og Killaloe.

Historie
--------

Sankt Luas kirke ved siden av den katolske kirkebygget for sankt Flannan i Killaloe
Som landsbyens navn indikerer skyldes stedet sin opprinnelse til en klosterbosetning fra 500-tallet som ble grunnlagt av den hellige Molua (eller Mo Lua) på en øy i Shannon 1 km nedenfor den nåværende Killaloe-broen som senere flyttet inn på fastlandet. På 900-tallet var stedet hovedkvarteret for Brian Boru ved at stedet kontrollerte den strategiske kryssingen av elven Shannon til Limerick, hvor vikingene, norrøne nordboere som opprinnelig hadde opphav i Norge, hadde kontroll. 

Brian Boru hadde sitt palass, Kincora (*Ceann Coradh*), på den høye bakken der den nåværende katolske kirken står. Derfor, mellom 1002 og 1014, da han var den irske overkongen, var Killaloe reelt sett den faktiske hovedstaden i hele Irland. 2 km nord for byen sto borgen hans, Béal Bórama, på samme sted som en ringborg fra jernalderen ved spissen av Lough Derg, der et vadested krysset elven. Ordet «Boruma» kommer fra hyllesten betalt av de som krysser elven og antas å være opprinnelsen til Brian Borus navn. Hans tilnavn *Bórama* (*Bóruma*, *Boru*) ble gitt etter hans død og refererer til Béal Bórama. I et dikt tilskrevet en poet fra 1000-tallet, Cúán Ua Lothcháin, blir han betegnet som *Brian na Banba a Bórumi* («Brian av Irland fra Bórama»).

Killaloe-katedralen.   
foto:A.F.Borchert
Den anglikanske Killaloe-katedralen tilegnet sankt Flannán av Killaloe ble bygget mellom 1185 og 1225. Den har et oratorium for den samme helgen, som hadde vært abbed i Killaloe på 600-tallet. Katedralen ble ødelagt og gjenoppbygd på 1300-tallet. Av den opprinnelige bygningen er det bare en romansk bue som overlever. I elisabethansk tid ble Ennis valgt som grevskapsbyen i Clare, og viktigheten av Killaloe avtok.

 Hovedgaten i Killaloe
I 1650 tilbrakte Oliver Cromwell 10 dager på motsatt side av Shannon ved Ballina, og utforsket måter å krysse elven på, som var forsvarslinjen til katolske og rojalistiske styrkene før beleiringen av Limerick. 40 år senere var den irske hærføreren Patrick Sarsfield leder for de jakobittiske styrkene her under Vilhelmskrigen i Irland, og trakasserte de rojalistiske styrkene til Vilhelm III av England som rykket fram mot Limerick.

Den eldste omtale av en (tømmer)bro over elven er i 1013. Broen ble jevnlig reparert og til slutt erstattet av en steinbro med 17 buer på begynnelsen av 1700-tallet, senere redusert til 13 buer. De fleste husene i den nedre delen av byen ble bygget på 1700-tallet. På 1800-tallet hadde dampskipselskapet Shannon Steam Navigation Company sitt hovedkvarter her og konstruerte en kanal for å omgå strykene nedenfor byen.

St. Luas oratorium eller kirke, bygget mellom 1000 og 1150, ble flyttet fra Friar's Island i Shannon til stedet for den katolske kirken da vannkraftverket ved Ardnacrusha ble bygget på 1920-tallet. Killaloe prestegjeld er en del av det katolske bispedømmet Killaloe. Sognekirker er Sacred Heart & St Lua's i Garraunboy, St Flannan's i Killaloe og St Thomas' i Bridgetown.

Referanser
----------

1. ↑  «Cill Dalua/Killaloe», *Placenames Database of Ireland*
2. ↑  «Sapmap Area: Settlements Killaloe» Arkivert 26. oktober 2021 hos Wayback Machine.. Census 2016. *Central Statistics Office*
3. ↑  Killaloe bispedømme, offisielt nettsted
4. ↑  «Den hellige Molua av Killaloe (554-608)», *Katolsk.no*
5. ↑   «Clare Places - Killaloe: Historical Background», *Clarelibrary.ie*
6. ↑  «Brian Bórama (Bóruma, Boru)», *Dictionary of Irish Biograhphy*
7. ↑  «Den hellige Flannan av Killaloe (600-t)», *Katolsk.no*
8. ↑  «Clare Places - Killaloe: Historical Background», *Clarelibrary.ie*
9. ↑  Kierse, Sean (1995): *Portraits of Killaloe*. Boru Books, Killaloe.
10. ↑  9 St Lua's Oratory, Co. Clare, *Heritage Council*. Arkivert fra originalen den 19. november 2007
11. ↑  «Killaloe» Arkivert 7. april 2014 hos Wayback Machine. *Diocese of Killaloe*

Folk fra Killaloe
-----------------

* Killaloe er også kjent som fødestedet til Irlands berømte overkonge Brian Boru. Han regjerte fra Kincora, som man tror lå der Killaloe ligger i dag.
* Den katolske helgenen Flannan fra Killaloe var den første biskop her.

Eksterne lenker
---------------

* (en) Killaloe – kategori av bilder, video eller lyd på Commons Rediger på Wikidata
* Vevsiden til Killaloe/Ballina med turistinfo med mere
* Krfm – lokal radiostasjon
* Killaloe i *Catholic Encyclopedia*

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** LCCN **·** GeoNames
 |